সেবার কিশোর ক্ল্যাসিকের যাত্রা শুরু হয়েছিলো বঙ্কিমের দুর্গেশ নন্দিনী দিয়ে, নিয়াজ মোরশেদ তার জাদুময় ভাষা দিয়ে কিশোর উপযোগী করে জগৎসিংহের অভিযানে আমাদের জড়িয়ে নিয়েছিলেন। আরো অনেক পরে পড়া হয়েছিলো সেবার কপালকুন্ডলা সংস্করণ, নবকুমারকে উদ্দেশ্য করে কি কপালকুন্ডলা সেখানেও বলেছিলো – “পথিক, তুমি পথ হারাইয়াছ?” ঠিক মনে পড়ে না, কিন্তু মনে পড়ে রবিনসন ক্রুসো আর ফ্রাইডের কথা, সী উলফের পাগলা কাপ্তান লারসেন আর লেখক হামফ্রের কথা, রকিব হাসানের অনুবাদে রবার্ট মাইকেল ব্যালেন্টাইনের প্রবাল দ্বীপ এবং নিয়াজ মোরশেদের অনুবাদের গরিলা হান্টারস-এর তিন কিশোরের কথা, যদিও তাদের চেয়ে অনেক বেশী মনে দাগ কেটে গিয়েছিলো মামনুন শফিকের অনুবাদে এইচ দ্য ভের স্ট্যাকপোলের ব্লু লেগুনের সেই ছোট ছেলে-মেয়ে দুটির কথা, যারা সভ্য জগত থেকে অনেক অনেক দূরে থেকে নিজের আবিস্কার করে আদিম প্রথায়। মনে পড়ে কি আপনাদের এডমন্ড দান্তে নামের সেই একরোখা নাবিককে, যে কারাগার থেকে বিচিত্র উপায়ে পালিয়ে সমাজে ফিরেছিলো কাউন্ট অফ মন্ট্রিক্রিস্টো উপাধির আড়ালে? স্যার ওয়াল্টার স্কটের তালিসমান এবং আইভানহোতে ছিলো মধ্যযুগীয় ক্রুসেড, বনদস্যু, সুলতান সালাদিন, রাজা রিচার্ডের উপস্থিতিতে অন্য ধরনের আমেজ। কাজি মাহবুব হোসেন আমাদের সামনে তুলে ধরলেন গালিভার নামের এক নাবিককে, কোন দেশে সে দৈত্যাকার বাকীরা লিলিপুট, আবার অন্য অভিযানে সে নিজেই লিলিপুট আকৃতির, অন্যরা সেখানে দৈত্য!